АфIэунэ Раисэ ТIулэ и пхъур
И ныбжьыр илъэс 82-м хыхьауэ дунейм ехыжащ республикэм и журналист нэхъыжь дыдэхэм ящыщ зы АфIэунэ Раисэ ТIулэ и пхъур. А хъыбар гуауэм Къэбэрдей-Балъкъэрым и цIыхухэр игъэщхьэжэгъуащ.
АфIэунэ Раисэ журналист IэщIагъэм ирилажьэу щIидзащ 1960 гъэм. Абы щегъэжьауэ ар республикэм и электрон цIыхубэ хъыбарегъащIэ IуэхущIапIэхэм быдэу япыщIауэ къекIуэкIащ. Москва дэт къэрал университетым журналистикэмкIэ и факультетыр къиуха нэужь, ар КъБР-м и телевиденэм и редактору ягъэуващ. ИлъэсиплI дэкIри радиом щылэжьэну хуагъэлъэгъуащ икIи а IэнатIэм АфIэунэр илъэс плIыщIкIэ пэрытащ. А зэманым абы и нэгу щIэкIар, радиом едаIуэхэм яхуиIуэтар къыпхуэмылъытэну куэд мэхъу. Къапщтэмэ, зэман кIыхькIэ къатахэм ящыщщ «Iэдииху», «Жьэгупащхьэ» радиожурналхэр. АфIэунэ Раисэ радиом едаIуэхэр къыдихьэхыфырт дэтхэнэми и гум къипсэлъыкIын зэрыхузэфIэкIым къыхэкIыу. Ар радиом едаIуэ унагъуэхэм я ныбжьэгъут, гуапэу ирагъэблагъэ я хьэщIэт. Республикэм и къуажэхэм зэIущIэхэр, радиоконференцхэр къыщызэрагъэпэщамэ, зи псалъэр эфирым куэдрэ щызэхах журналист цIэрыIуэм хуэзэну куэд къызэхуэсырт.
1977 гъэм АфIэунэ Раисэ къыфIащащ «РСФСР-м щэнхабзэмкIэ щIыхь зиIэ и лэжьакIуэ» цIэ лъапIэр.
1992 гъэм Къэбэрдей-Балъкъэр радиом игъэхьэзыру хуежьащ нэгъуэщI къэралхэм щыпсэухэм папщIэ программэхэр. Жэуаплыныгъэшхуэ зыпылъ а Iуэхур и пщэ иралъхьащ редактор АфIэунэ Раисэ. А зэманым радиом едаIуэхэм я бжыгъэр нэрылъагъуу нэхъыбэ хъуащ. Адыгэбзэ къызыгурыIуэ ди лъэпкъэгъуу нэгъуэщI къэралхэм щыпсэухэм папщIэ АфIэунэ Раисэ и макъыр ахэр я адэжь хэкум пызыщIэ Iэмалт. Лъахэ пхыдзахэм щыIэми псэкIэ ди гъунэгъуу щытхэм папщIэ журналистым псалъэ тэмэмхэр къигъуэтыфырт ди щIыналъэм, зэрыщыту Кавказым щекIуэкI Iуэхухэм щыгъуазэ ищIын папщIэ.
2004 гъэм щегъэжьауэ АфIэунэ Раисэ пенсэм щыIащ, ауэ лэжьэн зэи зэпигъэуакъым, IуэхущIэхэр, проектыщIэхэр зэхуигъэхъуу екIуэкIащ. Абы емызэшыжу щIалэгъуалэр щыгъуазэ ищIырт езым и зэфIэкIым, щIэныгъэм.
Сыт щыгъуи хуэдэу, мэлыжьыхьым и 2-м АфIэунэ Раисэ къыщалъхуа махуэмкIэ цIыху куэд ехъуэхъуащ, ауэ махуэ бжыгъэ фIэкI дэмыкIыу накъыгъэм дунейм ехыжащ.
АфIэунэ Раисэ ТIулэ и пхъум и цIэмрэ и дуней тетыкIэу щытамрэ зэи ящыгъупщэнкъым ар зыцIыхуу, абы пщIэ хуэзыщIу щытахэм.
КъБР-м ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэ.
